బుర్రా వెంకటేశం

**బుర్రా వెంకటేశం గౌడ్** 1995 బ్యాచ్‌కు చెందిన ఐఏఎస్ అధికారి. ఆయన 2024 నవంబర్ 30న తెలంగాణ పబ్లిక్ సర్వీస్ కమిషన్ (టీజీపీఎస్సీ) చైర్మన్‌గా నియమితుడై డిసెంబర్ 5న భాద్యతలు చేపట్టాడు.

## జననం
బుర్రా వెంకటేశం 1968 ఏప్రిల్‌ 10న తెలంగాణ రాష్ట్రం, జనగామ జిల్లా,  ఓబుల కేశవపురం గ్రామంలో బుర్రా నారాయణ గౌడ్,  గౌరమ్మ దంపతులకు జన్మించాడు. ఆయన రెండో తరగతిలో ఉండగానే తన ఏడేళ్ల వయస్సులోనే తండ్రి నారాయణను కోల్పోయాడు. ఏడవ తరగతి వరకు స్వగ్రామంలోని ప్రభుత్వ పాఠశాలలోనే చదివి ఏడవ తరగతి ఉమ్మడి వరంగల్ జిల్లా మొదటి ర్యాంకు సాధించాడు. ఆయన తరువాత నల్గొండ జిల్లా సర్వేలు గురుకుల పాఠశాలలో 8 వ తరగతి నుండి పదో తరగతి వరకు చదివి పదో తరగతిలో టాపర్‌గా నిలిచారు. బి. వెంకటేశం తరువాత హైదరాబాద్‌లో ఇంటర్మీడియట్ ప్రైవేటుగా చదివి టాపర్‌గా నిలిచి చదువుకుంటూనే మరోపక్క ట్యూషన్స్ చెబుతూ ప్రభుత్వ కళాశాలలో డిగ్రీ పూర్తి చేసి అనంతరం ఉస్మానియా యూనివర్సిటీ నుంచి ఎల్‌ఎల్‌బీ చేశాడు.

## వృత్తి జీవితం
బుర్రా వెంకటేశం ఐఏఎస్ కావాలనే సంకల్పంతో హిస్టరీ, పబ్లిక్ అడ్మినిస్ట్రేషన్ ఆప్షనల్ సబ్జెక్టులుగా తీసుకుని 1990లో తొలిసారి సివిల్స్ రాశాడు, మొదటి ప్రయత్నంలో ఆయన సెంట్రల్ ఎక్సైజ్ శాఖలో ఉద్యోగం సాధించి శిక్షణ అనంతరం 1993 జనవరిలో బెంగుళూరులో కస్టమ్స్ అధికారిగా చేరాడు. ఆయన రెండో ప్రయత్నంగా ఆంత్రోపాలజీ, తెలుగు లిటరేచర్ ఆప్షనల్ సబ్జెక్టులుగా తీసుకుని కోచింగ్ లేకుండానే 1994లో సివిల్స్ కు ప్రిపేర్ అయి 1995లో మెయిన్స్ రాసి తరువాత వెలువడిన ఫలితాల్లో జాతీయ స్థాయిలో 15వ ర్యాంకు & ఉమ్మడి ఆంధ్రప్రదేశ్ రాష్ట్రంలో 1వ ర్యాంకు సాధించి టాపర్‌గా నిలిచాడు.

బుర్రా వెంకటేశం ఐఏఎస్ శిక్షణ అనంతరం 1996లో ఆదిలాబాద్ ట్రైనీ అసిస్టెంట్ కలెక్టర్‌గా ఉద్యోగ జీవితాన్ని ప్రారంభించాడు. ఆయన 1996లో చివర్లో తూర్పు గోదావరి జిల్లా రంపచోడవరం సబ్ కలెక్టర్‌గా, 1998లో రాజమండ్రి సబ్ కలెక్టర్‌గా, 1999లో వరంగల్ మునిసిపల్ కమిషనర్‌గా,  2001లో చిత్తూరు జాయింట్ కలెక్టర్‌గా, 2003లో గుంటూరు జాయింట్ కలెక్టర్‌గా బాధ్యతలు నిర్వర్తించాడు. ఆయన ఉమ్మడి ఆంధ్రప్రదేశ్ రాష్ట్రంలో 2005 నుంచి 2008 వరకు మెదక్‌ కలెక్టర్‌గా, గుంటూరు జిల్లా కలెక్టర్‌గా పనిచేశాడు. ఇన్ఫర్మేషన్‌ టెక్నాలజీ డిపార్ట్‌మెంట్‌కు ప్రాజెక్టు డైరెక్టర్‌గా, ఏపీ పబ్లిక్‌ హెల్త్‌ అండ్‌ ఇన్‌ఫ్రాస్ట్రక్చర్‌ డెవలప్‌మెంట్‌ కార్పొరేషన్‌ ఎండీగా, స్టేట్‌ టూరిజం డిపార్ట్‌మెంట్‌ మేనేజింగ్‌ డైరెక్టర్‌గా వివిధ హోదాల్లో పనిచేశాడు.

బుర్రా వెంకటేశంను 2014లో ఆంధ్రప్రదేశ్ రాష్ట్ర విభజన తరువాత అఖిల భారత సర్వీస్ అధికారుల విభజనలో భాగంగా తెలంగాణ రాష్ట్రానికి కేటాయించారు. ఆయన తరువాత తెలంగాణ రాష్ట్ర హోమ్ శాఖ ముఖ్య కార్యదర్శిగా, సమాచార పౌరసంబంధాల కమిషనర్‌గా నియమితుడయ్యాడు. బుర్రా వెంకటేశం 2015లో తెలంగాణ రాష్ట్ర భాషా సాంస్కృతిక & పర్యాటక శాఖ కార్యదర్శిగా నియమితుడై 2017లో డిసెంబర్ 15 నుంచి 19 వరకు ఐదురోజులపాటు నిర్వహించిన తెలుగు మహాసభల కోర్ కమిటీ సభ్యుడిగా ఉన్నాడు. బుర్రా వెంకటేశంకు బిసి సంక్షేమ శాఖ కార్యదర్శిగా అదనపు బాధ్యతలు అప్పగిస్తూ జనవరి 2018లో ప్రభుత్వం ఉత్తర్వులు జారీ చేసింది. ఆయనను 2020 ఫిబవ్రరి 2న తెలంగాణ రాష్ట్ర బీసీ సంక్షేమ శాఖ ముఖ్య కార్యదర్శిగా ప్రభుత్వం నియమించింది. ఆయనను 2023 డిసెంబర్ 17న తెలంగాణ రాష్ట్ర విద్యాశాఖ ముఖ్య కార్యదర్శిగా, కళాశాల, సాంకేతిక విద్యాశాఖ కమిషనర్‌గా అదనపు బాధ్యతలతో ప్రభుత్వం నియమించింది. 

బుర్రా వెంకటేశంను 2024 మార్చి 16న రాష్ట్ర గవర్నర్ కార్యదర్శిగా అదనపు భాద్యతలు అప్పగిస్తూ రాష్ట్ర ప్రభుత్వ ప్రధాన కార్యదర్శి శాంతికుమారి ఉత్తర్వులు జారీ  చేయగా, 2024 డిసెంబర్ 4 వరకు పని చేశాడు. ఆయన 2024 నవంబర్ 10 వరకు బీసీ సంక్షేమ శాఖ కార్యదర్శిగా తన భాద్యతలు నిర్వహించాడు. 

ఆయన 2023 డిసెంబర్ 18 నుండి 2024 డిసెంబర్ 4 వరకుతెలంగాణ రాష్ట్ర విద్యాశాఖ ముఖ్య కార్యదర్శిగా బాధ్యతలు నిర్వహించాడు.  బుర్రా వెంకటేశం ఐఏఎస్‌ అధికారిగా మూడున్నరేళ్ల పదవీకాలం ఉండగానే స్వచ్ఛంద పదవీ విరమణ (వీఆర్‌ఎస్‌)కు దరఖాస్తు చేసుకోగా దానిని 2024 డిసెంబర్ 4న ఆమోదిస్తూ ప్రభుత్వం ఉత్తర్వులు జారీ చేసింది.

## బీసీ సంక్షేమ శాఖ ముఖ్య కార్యదర్శి
బుర్రా వెంకటేశం 2022లో వివిధ ప్రభుత్వ ఉద్యోగాలకు తెలంగాణ ప్రభుత్వం విడుదల చేసిన నోటిఫికేషన్ సందర్బంగా ప్రభుత్వ ఉద్యోగాల సాధనలో అభ్యర్థులకు సలహాలు-సూచనలు అందించేందుకు వివిధ సంస్థలు ఏర్పాటు చేసిన ప్రత్యేక అవగాహన కార్యక్రమాలకు ముఖ్య అతిధిగా హాజరై అభ్యర్థుల సందేహాలను నివృత్తి చేసి తన ప్రసంగాల ద్వారా అనేక సలహాలు, సూచనలు అందజేశాడు.
## ఇన్‌ఛార్జ్ వైస్ ఛాన్సలర్
తెలంగాణ రాష్ట్రంలోని తొమ్మిది యూనివర్సిటీల వైస్ ఛాన్సలర్ల (వీసీ) పదవీకాలం 2024 ఏప్రిల్ 21న ముగియడంతో  10 యూనివర్సిటీలకు ఇన్‌ఛార్జ్ వీసీలను ప్రభుత్వం నియమించింది. బుర్రా వెంకటేశం జేఎన్‌టీయూ-హైదరాబాద్ ఇన్‌ఛార్జ్ వీసీగా నియమితుడయ్యాడు.

## రచనలు
thumb|తెలంగాణ ప్రభుత్వం అందించే కాళోజీ నారాయణరావు సాహితీ పురస్కారంలో 2018, సెప్టెంబరు 09న హైదరాబాదులోని రవీంద్రభారతిలో జరిగిన పురస్కార ప్రదానోత్సవ కార్యక్రమంలో మాట్లాడుతున్న బుర్రా వెంకటేశం
*బుర్రా వెంకటేశం 2019లో **[[సెల్ఫీ ఆఫ్ సక్సెస్]]** పేరుతో ఆంగ్లంలో పుస్తకాన్ని రచించాడు. ఆయన రాసిన ఈ పుస్తకం విడుదలైన ఐదు నెలల కాలంలో ప్రపంచవ్యాప్తంగా 42 వేల కాపీలు అమ్ముడై ‘అమెజాన్‌’లో టాప్‌ పుస్తకాల్లో ఒకటిగా నిలిచింది. ఈ పుస్తకంపై సినీ నటులు మహేష్ బాబు, ప్రభాస్, వెంకటేష్‌తో పాటు సామాన్య ప్రజలు నుండి ప్రశంసలు అందుకున్నాడు.
*రెండో రచన ‘గెలుపు పిలుపు’  2020 జనవరిలో విడుదలైంది.
*జీవన ధన్య శతకం
*బుద్ధం శరణం గచ్ఛామి
*రామాయణ పరివారము
*అనుబంధాల పూదోట (ప్రధాన సంపాదకుడు)
*శతక షోడశి (ప్రధాన సంపాదకుడు)
* బతుకమ్మ బతుకమ్మ.. పాట
## ఆశ్రయ కేంద్రం
బి.వెంకటేశం ఉమ్మడి గుంటూరు జిల్లా కలెక్టరుగా చేసినప్పుడు మానసికంగా దెబ్బతిని ఇల్లొదిలి రోడ్లపై కాలం గడిపే వారికి ఆశ్రయం కల్పించి, సంస్కరించాలని అనుకున్నదే తడవుగా తెనాలి జిల్లా ప్రభుత్వ వైద్యశాల ఆవరణలో *ఆశ్రయ కేంద్రం*గా నామకరణం చేసి ప్రారంభించాడు. నండూరి జైరాజ్ అనే స్వచ్చంద సేవకుడు నిర్వహణలో అది కొనసాగింది. నిర్వహణ వ్యయాన్ని కలెక్టర్ వెంకటేశం భరించారు. భోజనం మాత్రం ఆసుపత్రి సమకూర్చేది. ఆయన బదిలీపై తెలంగాణ వెళ్లినప్పటికీ డబ్బులు పంపిస్తూ వచ్చారు.

## మూలాలు

43. **అమ్మ కోసం ఐఏఎస్**..IAS Burra Venkatesham Life story Inspirational వీడియో and INTERVIEWS LIST: https://archive.org/details/@sudarshan_reddy330/lists/28/burra-venkatesham-ias

## బయటి లింకులు

వర్గం:1968 జననాలు
వర్గం:జనగామ జిల్లాకు చెందిన ప్రభుత్వ అధికారులు
వర్గం:జీవిస్తున్న ప్రజలు
వర్గం:ఐ.ఏ.ఎస్.ఆఫీసర్లు
వర్గం:తెలుగు కవులు
వర్గం:తెలుగు రచయితలు
వర్గం:ఆంగ్లం నుండి తెలుగు లోకి అనువాదాలు చేసినవారు